Mochi

Mochi adalah makanan proses Jepun yang dibuat daripada beras pulut yang ditumbuk sehingga lembut dan likat, kemudiannya dibentuk menjadi bulat. Di Jepun, mochi sering dibuat dan dimakan ketika menyambut perayaan tradisional mochitsuki atau perayaan Tahun Baru Jepun. Namun, jenis mochi ini sentiasa dijual dan dapat diperoleh di kedai-kedai mochi sepanjang tahun.

Jenis mochi
Mochi mempunyai dua jenis, iaitu tsuki-mochi dan neri-mochi. Tsukimochi merupakan mochi yang dibuat daripada pulut yang dikukus dan ditumbuk dengan tukul kayu. Nerimochi pula dibuat daripada bijirin yang diuli dengan tangan. Di Jepun selain Okinawa, secara am mochi dikenali sebagai tsukimochi.

Mochi dimakan dalam pelbagai cara. Selain perbezaan bentuk dan saiz mochi, ada juga kepelbagaian dalam makanan atau perasa yang dimakan bersama mochi. Mochi digunakan bukan sahaja dalam masakan mochi atau masakan tradisional seperti zoni, namun ia juga digunakan dalam masakan Barat atau pencuci mulut.

Jenis tsukimochi

marumochi
Mochi yang dibentuk bulat.

noshimochi, kakumochi (kirimochi)
Mochi yang dibentuk seperti papan dengan memanjangkan mochi kepada ketebalan 1.5 cm. Kakumochi merupakan mochi yang dipotong. Ia juga dipanggil kirimochi.

namakomochi
Mochi yang dibentuk bujur seperti gamat. Ia dimakan dengan dipotong mengikut ketebalan yang dikehendaki dan kemudian dipanggang atau digoreng. Di barat Jepun ia dipanggil nekomochi (ねこもち) juga di mana neko bermakusud kucing.

akafukumochi, gofukumochi, kawabemochi, ankoromochi, botamochi
Mochi yang dibungkus dengan anko (pes kacang merah).

anmochi, daifuku
Mochi yang intinya anko.

isobemochi
Kirimochi dipanggang, dicelup dalam kicap dan dibungkus dengan rumpai laut semasa ia panas.

kinakomochi
Mochi yang ditaburkan dengan kinako (tepung soya) ke atas mochi yang dibakar, direneh atau dikukus.

kusamochi
Mochi yang ditumbuk dengan daun yomogi. Kadang-kadang ada anko di dalamnya.

mamemochi
Mochi yang mempunyai kacang hitam.

zundamochi
Mochi yang dibuat dengan menghancurkan kacang edamame yang telah direbus dan mencampurkannya ke dalam mochi.

Jenis nerimochi

sakuramochi
Pulut dikukus, dikeringkan, ditumbuk ringan dan kemudian anko dimasukkan ke dalamnya. Selepas itu ia dibungkus dengan daun bunga sakura.

shingenmochi
Kinako dan gula ditaburkan ke atas mochi nipis.

Jenis mochi yang lain

dango
Mochi yang kecil dicucuk pada lidi. Ia dimakan bersama anko. Selain cara makan ini, ada  banyak jenis cara makan. Mitarashidango ialah dango yang mentah atau dipanggang dan disalut dengan sos masin-manis yang diperbuat daripada kicap, gula, dan kanji kentang. Isobedango ialah dango yang dipanggang dengan kicap dan dibalut dengan rumpai laut.

kashiwamochi
Mochi yang dibalut dengan daun oak. Intinya anko atau pes miso.

Galeri

Rujukan

Masakan Jepun